ตอนนี้บริษัทสายการบิน ขาดทุนทุกบริษัท
“ที่ไหนมีปลาชุก ที่นั่นย่อมมีคนแย่งกันตกปลา” ประโยคนี้คงใช้ได้ดีกับเรื่องนี้  ระยะนี้บริษัทที่จดทะเบียนในตลาดหลักทรัพย์  เริ่มทยอยประกาศผลประกอบการสำหรับไตรมาส 2/2561 แล้ว   กลุ่มธุรกิจสายการบินก็เช่นกัน แต่เรื่องที่น่าสนใจคือ ทั้ง 4 สายการบินที่จดทะเบียนในตลาดหลักทรัพย์แห่งประเทศไทย มีผลประกอบการในไตรมาส 2/2561 ขาดทุนทั้งหมด..
15 ส.ค. 2561

ตอนนี้บริษัทสายการบิน ขาดทุนทุกบริษัท / โดย ลงทุนแมน
“ที่ไหนมีปลาชุก ที่นั่นย่อมมีคนแย่งกันตกปลา” ประโยคนี้คงใช้ได้ดีกับเรื่องนี้
ระยะนี้บริษัทที่จดทะเบียนในตลาดหลักทรัพย์
เริ่มทยอยประกาศผลประกอบการสำหรับไตรมาส 2/2561 แล้ว
กลุ่มธุรกิจสายการบินก็เช่นกัน
แต่เรื่องที่น่าสนใจคือ
ทั้ง 4 สายการบินที่จดทะเบียนในตลาดหลักทรัพย์แห่งประเทศไทย
มีผลประกอบการในไตรมาส 2/2561 ขาดทุนทั้งหมด..
เกิดอะไรขึ้นกับธุรกิจสายการบินของประเทศไทย?
ลงทุนแมนจะเล่าให้ฟัง
เมื่อต้นเดือนที่ผ่านมา
ผู้ให้บริการสายการบินที่จดทะเบียนในตลาดหลักทรัพย์
ได้เริ่มทยอยประกาศผลประกอบการออกมาแล้ว
รายได้และกำไรของไตรมาส 2/2561
การบินไทย (THAI) รายได้ 46,861 ล้านบาท ขาดทุน 3,099 ล้านบาท
แอร์เอเชีย (AAV) รายได้ 9,303 ล้านบาท ขาดทุน 306 ล้านบาท
บางกอกแอร์เวย์ (BA) รายได้ 6,342 ล้านบาท ขาดทุน 83 ล้านบาท
นกแอร์ (NOK) รายได้ 4,841 ล้านบาท ขาดทุน 830 ล้านบาท
ซึ่งสาเหตุหลักมาจากทั้งแรงกดดันด้านรายได้ และ ต้นทุน
ด้านรายได้คือ การแข่งขันที่รุนแรงทำให้ราคาค่าโดยสารปรับขึ้นได้ยาก
ส่วนด้านต้นทุนคือ ราคาน้ำมันสูงขึ้น
ซึ่งนับเป็นครั้งแรกตั้งแต่ปี 2557 ที่ราคาน้ำมันเครื่องบินมีราคาสูงกว่าระดับ 90 ดอลลาร์สหรัฐต่อบาร์เรล
ประกอบกับช่วงเวลานี้อยู่นอกเทศกาลท่องเที่ยว
ทำให้ทุกสายการบินมีผลประกอบการติดลบ
อย่างไรก็ตามภาพรวมตลาดการท่องเที่ยวของประเทศไทย
ถือว่าขยายตัวจากปีก่อน เมื่อเทียบจากช่วงเวลาเดียวกัน
ทั้งการเข้ามาของนักท่องเที่ยวต่างชาติ และการสนับสนุนการท่องเที่ยวในประเทศจากภาครัฐ
ทำให้หวังได้ว่าเมื่อพ้นช่วงนี้ไป และกลับสู่ช่วง High Season เหล่าธุรกิจสายการบินอาจจะสามารถกลับมากำไรได้อีกครั้ง
การประกาศผลประกอบการครั้งนี้
แน่นอนว่าทำให้ราคาของหุ้นสายการบินทั้ง 4 บริษัทตกลงไม่มากก็น้อย
โดยเมื่อเปรียบเทียบกับราคาเมื่อต้นปีที่ผ่านมา
THAI ตอนนี้ราคา 13.30 บาท เมื่อเทียบกับต้นปีที่ 17.30 บาท ลดลง 23%
AAV ตอนนี้ราคา 4.24 บาท เมื่อเทียบกับต้นปีที่ 6.15 บาท ลดลง 31%
BA ตอนนี้ราคา 11.80 บาท เมื่อเทียบกับต้นปีที่ 17.10 บาท ลดลง 31%
NOK ตอนนี้ราคา 2.26 บาท เมื่อเทียบกับต้นปีที่ 3.40 บาท ลดลง 34%
เมื่อพิจารณาจากแนวโน้มแล้ว นกแอร์ (NOK) ดูน่าเป็นห่วงมากที่สุด
รู้หรือไม่ว่า เมื่อ 5 ปีที่แล้ว นกแอร์ IPO ที่ 26 บาท
มาวันนี้ หุ้นนกแอร์เหลือ 2.26 บาท..
นอกจากนั้นตลาดหลักทรัพย์ยังได้ขึ้นเครื่องหมาย “C” หรือ Caution ให้กับหุ้นนกแอร์
ซึ่งหมายถึง บริษัทที่มีความเสี่ยงด้านฐานะการเงิน และงบการเงิน
โดยในกรณีของ NOK คือ ส่วนผู้ถือหุ้นมีมูลค่าน้อยกว่า 50% ของทุนจดทะเบียนที่ชำระแล้ว
หลังจากการประกาศงบไตรมาส 2/2561
ก็ต้องคอยติดตามดูว่านกแอร์ และ สายการบินอื่นๆ ทั้งอุตสาหกรรม จะกลับมาโผบินขึ้นได้อีกครั้งหรือไม่
เรื่องนี้ทำให้เราได้ข้อคิดว่า
ในท่ามกลางการเติบโตของอุตสาหกรรม
ซึ่งก่อนหน้านี้ทุกคนคิดว่ายังไงคนก็จะนั่งเครื่องบินกันบ่อยขึ้น
เมื่อบินบ่อยขึ้น สายการบินก็น่าจะมีรายได้มากขึ้น
แต่จริงๆ แล้ว ทุกคนลืมมองไปที่การแข่งขัน..
ที่ใดมีการแข่งขันที่รุนแรง ที่นั่นย่อมไม่มีกำไรเหลือ
และอุตสาหกรรมสายการบินก็เป็นหนึ่งในนั้น
ยิ่งต้นทุนหลักของอุตสาหกรรมคือ น้ำมัน เป็นสิ่งที่ควบคุมไม่ได้ ยิ่งทำให้การแข่งขันนี้เป็นสงครามที่ฝุ่นตลบ
ในคราวหน้าก่อนที่จะถามว่า การเติบโตของอุตสาหกรรมนี้ดีหรือไม่
อาจจะไม่สำคัญเท่ากับคำถามว่า “อุตสาหกรรมนี้มีคู่แข่งเยอะหรือไม่”
เพราะบางทีทหารที่อยู่ในสงคราม กว่าจะรู้ว่าตัวเองเป็นผู้แพ้ ตัวเองก็เสียชีวิตไปก่อนแล้ว..
----------------------
แต่ถ้ารู้ตัวเองว่าชอบเขียนบทความ โหลดแอปพลิเคชันลงทุนแมน V2.7 ฟรีทั้ง iOS และ android 
.
หนังสือลงทุนแมนให้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------